Μακαρονόπιτα χωρίς φύλλα από την Αχαΐα
Μακαρονόπιτα με λαχταριστή υφή και πλούσια αρώματα. Παραδοσιακά χρησιμοποιείται φορμαέλα Αραγονίας, αλλά είναι δυσεύρετο τυρί, γι’ αυτό το αντικαθιστούμε με μια πικάντικη γραβιέρα.
1 πακέτο (500 γρ.) μακαρόνια Νο 2 για παστίτσιο , 6 αυγά , 1.400 ml πρόβειο γάλα (βρίσκουμε σε κάποια μεγάλα σούπερ μάρκετ και γαλακτοπωλεία, διαφορετικά το αντικαθιστούμε με αγελαδινό) , 120 γρ. νωπή μυζήθρα, θρυμματισμένη , 250 γρ. γραβιέρα, τριμμένη , 1/3 κουτ. γλυκού τριμμένο μοσχοκάρυδο , 3 κουτ. σούπας βούτυρο αγελαδινό , 500 γρ. φέτα Καλαβρύτων, θρυμματισμένη , αλάτι, φρεσκοτριμμένο πιπέρι
Για να φτιάξουμε τη μακαρονόπιτα χωρίς φύλλα από την Αχαΐα, ξεκινάμε βράζοντας τα μακαρόνια σε άφθονο αλατισμένο νερό που κοχλάζει, για 1-2 λεπτά λιγότερο από όσο αναγράφεται στη συσκευασία τους. Τα στραγγίζουμε και τα αφήνουμε στην άκρη.Σε ένα μεγάλο μπολ χτυπάμε τα αυγά με το σύρμα και προσθέτουμε το γάλα, τη μυζήθρα, τη γραβιέρα, το μοσχοκάρυδο και αλατοπίπερο. Ανακατεύουμε πολύ καλά.Προθερμαίνουμε τον φούρνο στους 180°C.Σκορπίζουμε στο ταψί το βούτυρο και προθερμαίνουμε το σκεύος, μέχρι το βούτυρο να κάψει και να τσιτσιρίσει (αυτό θα γίνει πριν προθερμανθεί ο φούρνος). Βγάζουμε το ταψί από τον φούρνο (φορώντας γάντι κουζίνας) και ρίχνουμε εκεί αμέσως τα μακαρόνια. Τα ανακατεύουμε και τα απλώνουμε ομοιόμορφα.Περιχύνουμε με το μείγμα τυριών, σκορπίζουμε από πάνω τη φέτα και ανακατεύουμε τα υλικά απαλά.Φουρνίζουμε και ψήνουμε την πίτα για περίπου 1 ώρα, μέχρι να σχηματιστεί μια ωραία, ρόδινη κρούστα στην επιφάνεια.Σερβίρουμε τη μακαρονόπιτα ζεστή ή χλιαρή.
Αυγά,Γάλα,Ζυμαρικά,Τυρί,Απόκριες